
ΠΡΟΤΑΣΗ ΨΗΦΙΣΜΑΤΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
σχετικά με τη ρύθμιση της πορνείας στην ΕΕ: οι διασυνοριακές της επιπτώσεις και ο αντίκτυπος στην ισότητα των φύλων και στα δικαιώματα των γυναικών
(2022/2139(INI))
Το Ευρωπαϊκό Κοινοβούλιο,
–	έχοντας υπόψη τα άρθρα 4 και 5 της Οικουμενικής Διακήρυξης των Δικαιωμάτων του Ανθρώπου του 1948,
–	έχοντας υπόψη τη σύμβαση των Ηνωμένων Εθνών του 1949 για την εξάλειψη της εμπορίας ανθρώπων και της εκμετάλλευσης της πορνείας τρίτων,
–	έχοντας υπόψη το άρθρο 6 της Σύμβασης των Ηνωμένων Εθνών του 1979 για την εξάλειψη όλων των μορφών διακρίσεων κατά των γυναικών (CEDAW), η οποία έχει ως στόχο την καταπολέμηση όλων των μορφών εμπορίας γυναικών και της εκμετάλλευσης των εκδιδόμενων γυναικών,
–	έχοντας υπόψη το Πρωτόκολλο του Παλέρμο του 2000 για την πρόληψη, καταστολή και τιμωρία της διακίνησης προσώπων και ιδίως γυναικών και παιδιών, που συμπληρώνει τη Σύμβαση των Ηνωμένων Εθνών κατά του διεθνικού οργανωμένου εγκλήματος και έχει προσαρτηθεί σε αυτήν,
–	έχοντας υπόψη το έργο του Ειδικού Εισηγητή του ΟΗΕ για την εμπορία ανθρώπων, ιδίως γυναικών και παιδιών,
–	έχοντας υπόψη την ανακοίνωση της Επιτροπής της 14ης Απριλίου 2021 σχετικά με τη στρατηγική της ΕΕ για την καταπολέμηση της εμπορίας ανθρώπων 2021-2025 (COM (2021) 0171) και την οδηγία 2011/36/ΕΕ του Ευρωπαϊκού Κοινοβουλίου και του Συμβουλίου της 5ης Απριλίου 2011 για την πρόληψη και την καταπολέμηση της εμπορίας ανθρώπων και για την προστασία των θυμάτων της και για την αντικατάσταση της απόφασης-πλαισίου 2002/629/JHA[footnoteRef:1] του Συμβουλίου (οδηγία για την καταπολέμηση της εμπορίας ανθρώπων), [1:  ΕΕ L 101 της 15.4.2011, σ. 1.] 

–	έχοντας υπόψη το ψήφισμά του της 26ης Φεβρουαρίου 2014 σχετικά με τη σεξουαλική εκμετάλλευση και την πορνεία καθώς και τον αντίκτυπό τους στην ισότητα των φύλων[footnoteRef:2], [2:  ΕΕ C 285 της 29.8.2017, σ. 78.] 

–	έχοντας υπόψη τη Γενική Σύσταση αριθ. 38 (2020) της Επιτροπής για την εξάλειψη των διακρίσεων κατά των γυναικών (CEDAW), σχετικά με την εμπορία γυναικών και κοριτσιών στο πλαίσιο της παγκόσμιας μετανάστευσης, της 6ης Νοεμβρίου 2020,
–	έχοντας υπόψη την έκθεση του Οργανισμού για την Ασφάλεια και τη Συνεργασία στην Ευρώπη (ΟΑΣΕ) της 10ης Ιουνίου 2021, με τίτλο «Discouraging the demand by providing trafficking for the purposes of sexual exploitation» (Αποθάρρυνση της ζήτησης που ευνοεί την εμπορία ανθρώπων για τον σκοπό της σεξουαλικής εκμετάλλευσης),
–	έχοντας υπόψη το ψήφισμά του της 10ης Φεβρουαρίου 2021 σχετικά με την εφαρμογή της οδηγίας 2011/36/ΕΕ για την πρόληψη και την καταπολέμηση της εμπορίας ανθρώπων και για την προστασία των θυμάτων της[footnoteRef:3], [3:  ΕΕ C 465 της 17.11.2021, σ. 30.] 

–	έχοντας υπόψη το ψήφισμα του Συμβουλίου της Ευρώπης της 8ης Απριλίου 2014, με τίτλο «Prostitution, trafficking and modern slavery in Europe» (Πορνεία, εμπορία ανθρώπων και σύγχρονη δουλεία στην Ευρώπη),
–	έχοντας υπόψη το άρθρο 54 του Κανονισμού του,
–	έχοντας υπόψη την έκθεση της Επιτροπής Δικαιωμάτων των Γυναικών και Ισότητας των Φύλων (A9‑0000/2023),
Α.	λαμβάνοντας υπόψη ότι παρατηρείται αύξηση της πορνείας, της εκμετάλλευσής της και της εμπορίας ανθρώπων για τον σκοπό της σεξουαλικής εκμετάλλευσης· λαμβάνοντας υπόψη ότι πρόκειται για φαινόμενα που σχετίζονται με το φύλο, έχουν παγκόσμια διάσταση και επηρεάζουν τα πλέον περιθωριοποιημένα μέλη των κοινωνιών μας, με τη συντριπτική πλειονότητα των εκδιδόμενων ατόμων να είναι γυναίκες και κορίτσια και σχεδόν το σύνολο των ατόμων που αγοράζουν σεξουαλικές υπηρεσίες να είναι άνδρες·
Β.	λαμβάνοντας υπόψη ότι η διεθνώς αποδεκτή διατύπωση που χρησιμοποιείται στα περισσότερα νομικά δεσμευτικά κείμενα είναι η πορνεία των γυναικών και η πορνεία·
Γ.	λαμβάνοντας υπόψη ότι τα διαφορετικά ρυθμιστικά μέτρα που αφορούν την πορνεία έχουν διαφορετικές επιπτώσεις στην ισότητα των φύλων·
Δ.	λαμβάνοντας υπόψη ότι οι εκδιδόμενες γυναίκες αντιμετωπίζουν περισσότερη βία και εκμετάλλευση από ό, τι οι γυναίκες κατά μέσο όρο·
Ε.	λαμβάνοντας υπόψη ότι η διασφάλιση της σωματικής ακεραιότητας όλων και η διασφάλιση της ισότητας και του σεβασμού των δικαιωμάτων των γυναικών πρέπει να βρίσκονται στο επίκεντρο των πολιτικών των κρατών μελών και της ΕΕ·
ΣΤ.	λαμβάνοντας υπόψη ότι υπάρχουν ισχυροί δεσμοί μεταξύ της πορνείας και του οργανωμένου εγκλήματος, όπως η εμπορία ανθρώπων·
Ζ.	λαμβάνοντας υπόψη ότι είναι πολλοί οι παράγοντες που οδηγούν τους ανθρώπους στην πορνεία και ότι σε αυτούς συγκαταλέγονται η φτώχεια, ο κοινωνικός αποκλεισμός και το μεταναστευτικό υπόβαθρο·
Η.	λαμβάνοντας υπόψη ότι η πορνεία έχει διασυνοριακές επιπτώσεις και επηρεάζει τα δικαιώματα των γυναικών και την ισότητα των φύλων· λαμβάνοντας υπόψη ότι η ανομοιογένεια της νομοθεσίας για την πορνεία στην ΕΕ ωφελεί τους διακινητές και τα δίκτυα οργανωμένου εγκλήματος· λαμβάνοντας υπόψη ότι όλα τα κράτη μέλη έχουν νομική υποχρέωση να αποθαρρύνουν και να εξαλείφουν την εμπορία ανθρώπων και το οργανωμένο έγκλημα·
Σύγκριση μεταξύ των κρατών μελών
1.	σημειώνει ότι οι προσεγγίσεις που αφορούν τη ρύθμιση της πορνείας διαφέρουν μεταξύ των χωρών της ΕΕ και στοχεύουν σε τρεις βασικές συνιστώσες αυτού του συστήματος: τα εκδιδόμενα άτομα, την αγορά σεξουαλικών υπηρεσιών (δηλ. την ζήτηση) και την μαστροπεία· τονίζει ότι οι διαφορετικοί νόμοι έχουν διαφορετικές επιπτώσεις στις εκδιδόμενες γυναίκες, στα δικαιώματά τους, στα δικαιώματα των γυναικών εν γένει, στην ισότητα των φύλων, στη ζήτηση, στην κοινωνία και στις γειτονικές χώρες·
2.	εκφράζει τη λύπη του για την έλλειψη αξιόπιστων, έγκυρων και συγκρίσιμων δεδομένων μεταξύ των χωρών·
Η πραγματικότητα της πορνείας
3.	λαμβάνοντας υπόψη ότι οι εκδιδόμενες γυναίκες αντιμετωπίζουν περισσότερη βία από ό, τι ο μέσος όρος των γυναικών· παραπέμπει σε μελέτη που διενήργησε το 2019 το γερμανικό Ομοσπονδιακό Υπουργείο Οικογενειακών Υποθέσεων, Ηλικιωμένων Πολιτών, Γυναικών και Νέων, σύμφωνα με την οποία το 41 % των εκδιδόμενων γυναικών συμμετείχαν στην έρευνα είχαν υποστεί σωματική ή σεξουαλική βία (ή και τα δύο) στο πλαίσιο της πορνείας·
4.	υπογραμμίζει τα πορίσματα της εν λόγω μελέτης όσον αφορά τις εμπειρίες κακοποίησης στην παιδική ηλικία και την εφηβεία των εκδιδόμενων γυναικών·
5.	υπογραμμίζει ότι συναίνεση μπορεί να υπάρξει μόνο όταν δεν υπάρχει ανισορροπία ισχύος μεταξύ των εμπλεκόμενων προσώπων· σημειώνει, ταυτόχρονα, ότι μπορεί να είναι εξαιρετικά δύσκολο για τους ανθρώπους να συνειδητοποιήσουν ότι είναι θύματα, ιδίως όταν δεν γνωρίζουν τα δικαιώματά τους, και υπενθυμίζει τη δυναμική μιας κακοποιητικής σχέσης·
6.	σημειώνει ότι η επιδείνωση της κοινωνικής και οικονομικής κατάστασης ως αποτέλεσμα της πανδημίας COVID‑19 έχει αυξήσει όλες τις μορφές κακοποίησης και βίας κατά των γυναικών, συμπεριλαμβανομένης της πορνείας· προειδοποιεί ότι η κατάσταση αυτή θα επιδεινωθεί περαιτέρω λόγω της τρέχουσας ενεργειακής κρίσης και της κρίσης του κόστους διαβίωσης·
7.	υπογραμμίζει ότι το Ευρωπαϊκό Κοινοβούλιο αναγνώρισε, στο ψήφισμά του της 26ης Φεβρουαρίου 2014 σχετικά με τη σεξουαλική εκμετάλλευση και την πορνεία και τον αντίκτυπό τους στην ισότητα των φύλων, ότι η πορνεία και η σεξουαλική εκμετάλλευση συνιστούν παραβιάσεις της ανθρώπινης αξιοπρέπειας, αντιβαίνουν στις αρχές των ανθρωπίνων δικαιωμάτων όπως η ισότητα των φύλων και, κατά συνέπεια, αντιβαίνουν στις αρχές του Χάρτη των Θεμελιωδών Δικαιωμάτων της Ευρωπαϊκής Ένωσης· υπενθυμίζει ότι όρισε την πορνεία ως σοβαρή μορφή βίας και εκμετάλλευσης στο ψήφισμά του της 5ης Ιουλίου 2022 σχετικά με τη φτώχεια των γυναικών στην Ευρώπη[footnoteRef:4]· [4:  Κείμενα που εγκρίθηκαν, P9_TA(2022)0274.] 

Αντίκτυπος στις εκδιδόμενες γυναίκες
8.	καταδικάζει το γεγονός ότι οι εκδιδόμενες γυναίκες στερούνται νομικής ασφάλειας λόγω της ποινικοποίησής τους, με αποτέλεσμα να αντιμετωπίζουν διαρκή απειλή δίωξης από την αστυνομία και τη δικαιοσύνη, να γίνονται ακόμα πιο ευάλωτες και να υφίστανται στιγματισμό με αρνητικές επιπτώσεις για την υγεία τους και, κατά συνέπεια, να αντιμετωπίζουν δυσκολίες στην επικοινωνία με τις υπηρεσίες υποστήριξης και να μην έχουν πρόσβαση στα θεμελιώδη δικαιώματα· εκφράζει τη λύπη του για το γεγονός ότι, ταυτόχρονα, οι πελάτες, οι ιδιοκτήτες οίκων ανοχής και οι διακινητές ανθρώπων παραμένουν συχνά ατιμώρητοι·
9.	επισημαίνει τις αρνητικές συνέπειες της αποποινικοποίησης της μαστροπείας και της αγοράς σεξουαλικών υπηρεσιών, η οποία, μέσω της προφανούς κοινωνικής νομιμοποίησης των δραστηριοτήτων αυτών, οδηγεί σε αύξηση της εμπορίας ανθρώπων με σκοπό τη σεξουαλική εκμετάλλευση και στη συγκάλυψη της πραγματικότητας του εξαναγκασμού, της χειραγώγησης, της βίας και της εκμετάλλευσης που ενέχει η πορνεία, στο πλαίσιο της οποίας γίνεται εκμετάλλευση της έλλειψης γλωσσικών δεξιοτήτων, της τρωτότητας και των επισφαλών συνθηκών για να εξαναγκαστούν οι γυναίκες να εισέλθουν και να παραμείνουν στον κόσμο της πορνείας· εκφράζει τη λύπη του για το γεγονός ότι ακόμη και η νομιμοποίηση της πορνείας, της μαστροπείας και της αγοράς σεξουαλικών υπηρεσιών δε συνεπάγεται το τέλος στον στιγματισμού των εκδιδόμενων γυναικών·
10.	εκφράζει την ικανοποίησή του για το γεγονός ότι όλο και περισσότερες χώρες υιοθετούν και εφαρμόζουν το σκανδιναβικό μοντέλο ισότητας· υποστηρίζει το φεμινιστικό υπόβαθρο αυτού του μοντέλου και τον στόχο του της επίτευξης ισότητας των φύλων, και επισημαίνει τις θετικές επιπτώσεις του μοντέλου στα δικαιώματα των εκδιδόμενων ατόμων και στην καταπολέμηση της εμπορίας ανθρώπων·
Ζήτηση
11.	σημειώνει ότι η πορνεία και η εμπορία ανθρώπων με σκοπό τη σεξουαλική εκμετάλλευση υφίστανται μόνο επειδή υπάρχει σχετική ζήτηση·
12.	σημειώνει ότι η αποποινικοποίηση της μαστροπείας και της αγοράς σεξουαλικών υπηρεσιών, ενισχύει την πλευρά της ζήτησης και νομιμοποιεί την αγορά σεξουαλικών υπηρεσιών· υπογραμμίζει ότι, παρόλα αυτά, ο στιγματισμός των εκδιδόμενων ανθρώπων, και ιδίως των γυναικών, εξακολουθεί να υφίσταται·
Αντίκτυπος στην εμπορία ανθρώπων με σκοπό τη σεξουαλική εκμετάλλευση
13.	εκφράζει την ανησυχία του για το γεγονός ότι η νομιμοποίηση της πορνείας προωθεί νομικές δομές πίσω από τις οποίες μπορούν να κρυφτούν οι διακινητές·
14.	τονίζει ότι η εμπορία ανθρώπων για τον σκοπό της σεξουαλικής εκμετάλλευσης αυξάνεται λόγω της υψηλής ζήτησης· επισημαίνει ότι αυτό είναι ιδιαίτερα ορατό σε χώρες με φιλελεύθερο ρυθμιστικό μοντέλο, ενώ οι χώρες που ακολουθούν προσεγγίσεις όπως το σκανδιναβικό μοντέλο ισότητας δεν διαθέτουν πλέον μεγάλες αγορές εμπορίας ανθρώπων για τον σκοπό αυτό·
Διασυνοριακός αντίκτυπος
15.	σημειώνει ότι οι διαφορετικές προσεγγίσεις όσον αφορά τη ρύθμιση στην ΕΕ έχουν διαφορετικά αποτελέσματα και ότι οι εκδιδόμενες γυναίκες έχουν διαφορετικά δικαιώματα και προστατεύονται με διαφορετικούς τρόπους στα διάφορα κράτη μέλη της ΕΕ· υπογραμμίζει ότι, κατά μέσο όρο, το 70 % των εκδιδόμενων ατόμων στην ΕΕ είναι μετανάστριες και ότι η εμπορία ανθρώπων για τον σκοπό της σεξουαλικής εκμετάλλευσης πλήττει κυρίως γυναίκες και κορίτσια που προέρχονται από τις ανατολικές χώρες της Ευρωπαϊκής Ένωσης·
16.	τονίζει ότι οι αποκλίνοντες κανόνες συνεπάγονται ότι σε ορισμένα κράτη μέλη της ΕΕ υπάρχουν περισσότερα θύματα εμπορίας ανθρώπων από ό,τι σε άλλα και ότι η ελεύθερη κυκλοφορία εντός της ΕΕ συμβάλλει στη μετακίνηση ατόμων από τη μία αγορά στην άλλη·
Αντίκτυπος στην ισότητα των φύλων και στα δικαιώματα των γυναικών
17.	τονίζει ότι ο έμφυλος χαρακτήρας της πορνείας αντικατοπτρίζει και αναπαράγει τους συσχετισμούς ισχύος που κυριαρχούν· τονίζει ότι η πορνεία και η σεξουαλική εκμετάλλευση αποτελούν ταυτόχρονα αιτία και συνέπεια της άνισης μεταχείρισης γυναικών και ανδρών και αναπαράγουν και διαιωνίζουν τα στερεότυπα για τις γυναίκες και τους άνδρες·
18.	τονίζει τις διαφορετικές επιπτώσεις των διαφορετικών ρυθμιστικών μέτρων στους άνδρες, τους νέους και την κοινωνία στο σύνολό της·
Ρόλος των κρατών μελών και της ΕΕ
19.	υπογραμμίζει την υποχρέωση των κρατών μελών να προστατεύουν τα δικαιώματα και τη σωματική ακεραιότητα των γυναικών και να προωθούν την ισότητα των φύλων, και τονίζει τον ρόλο της ΕΕ στην επίτευξη αυτού του στόχου εντός της διεθνούς κοινότητας και στη δημιουργία ίσης προστασίας και ίσων δικαιωμάτων σε όλα τα κράτη μέλη·
20.	καλεί τα κράτη μέλη να αναλάβουν δράση στους τομείς της πρόληψης, της αποποινικοποίησης των εκδιδόμενων ανθρώπων, των προγραμμάτων εξόδου, της μείωσης της ζήτησης, της τιμωρίας των πελατών, του αποστιγματισμού και της εξάλειψης των στερεοτύπων· καλεί τα κράτη μέλη να μειώσουν τη ζήτηση προστατεύοντας παράλληλα τις γυναίκες και τα δικαιώματά τους, να θέσουν τέλος στην ποινικοποίηση και στον στιγματισμό των εκδιδόμενων ανθρώπων και να διασφαλίσουν στρατηγικές εξόδου και άνευ όρων πρόσβαση στα συστήματα κοινωνικής ασφάλισης και την επανένταξη·
21.	καλεί τα κράτη μέλη να εξασφαλίσουν ότι θα τιμωρείται ως ποινικό αδίκημα η απόπειρα, αποδοχή ή απόκτηση σεξουαλικής πράξης από πρόσωπο, έναντι αμοιβής, υπόσχεσης αμοιβής, παροχής σε είδος ή υπόσχεσης τέτοιας παροχής·
22.	καλεί τα κράτη μέλη να λάβουν μέτρα για την καταπολέμηση των οικονομικών, κοινωνικών και πολιτιστικών αιτίων της πορνείας, ώστε οι γυναίκες που βρίσκονται σε κατάσταση φτώχειας, κοινωνικού αποκλεισμού, διακριτικής μεταχείρισης και μετανάστευσης να μην πέφτουν θύματα αυτής της μορφής εκμετάλλευσης·
23.	ζητεί να ληφθούν ειδικά μέτρα για να βοηθηθούν οι εκδιδόμενες γυναίκες κατά την κοινωνική και επαγγελματική τους επανένταξη· ζητεί τη σταδιακή εφαρμογή αυτών των προγραμμάτων εξόδου, ώστε να υποστηρίζονται οι γυναίκες στην προσωπική τους πορεία και να αναγνωρίζεται το δυναμικό των ανθρώπων και, για τον σκοπό αυτό, να προσαρμόζονται τα προγράμματα επαγγελματικής κατάρτισης και επιμόρφωσης ώστε να λαμβάνεται υπόψη το γεγονός αυτό·
24.	ζητεί ολοκληρωμένη ψυχολογική, ιατρική και κοινωνικοοικονομική στήριξη για τα θύματα και τους επιζώντες·
°
°	°



25.	αναθέτει στην Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.

Η συζήτηση σχετικά με το ζήτημα της πορνείας και τη ρύθμισή της βρίσκεται επί του παρόντος σε εξέλιξη σε πολλά κράτη μέλη και παγκοσμίως. Οι κανονιστικές ρυθμίσεις, οι οποίες διαφέρουν μεταξύ των κρατών μελών, οδηγούν σε διαφορετικές πραγματικότητες και επιπτώσεις στα εκδιδόμενα άτομα, οι οποίες αποδεικνύονται απογοητευτικές και δεν απονέμουν δικαιοσύνη σε αυτά και στην ατομική τους κατάσταση. 

Το ζήτημα αυτό, το οποίο αφορά στην ουσία άμεσα λίγους μόνο ανθρώπους στην κοινωνία, συζητείται με εμπάθεια και, ενίοτε, με σκληρότητα. Λαμβάνοντας υπόψη ότι η πορνεία, η εκμετάλλευσή της και η εμπορία ανθρώπων με σκοπό τη σεξουαλική εκμετάλλευση αυξάνονται, αποτελούν παγκόσμια φαινόμενα με έμφυλο χαρακτήρα και επηρεάζουν τα μέλη των κοινωνικών μας που υφίστανται τις περισσότερες διακρίσεις, πρέπει να διασφαλίσουμε ότι τα δικαιώματα των γυναικών θα βρίσκονται στο επίκεντρο αυτής της συζήτησης. Επιπλέον, πρέπει να αναγνωρίσουμε τα εξής: τα άτομα που επιδίδονται στην πορνείας είναι, σε ολόκληρο τον κόσμο, οι πλέον ευάλωτες γυναίκες και τα πλέον ευάλωτα κορίτσια της κοινωνίας. Επιπλέον, γνωρίζουμε ότι τα πιο περιθωριοποιημένα άτομα δεν βρίσκονται σε αυτήν την θέση με βάση μια πραγματικά ελεύθερη απόφαση, αλλά συχνά λόγω της λυπηρής έλλειψης εναλλακτικών λύσεων σε μια καπιταλιστική και πατριαρχική κοινωνία. Η φαινομενική νομιμοποίηση της πορνείας που λαμβάνει χώρα σε πολλά κράτη μέλη συγκαλύπτει την πραγματικότητα του εξαναγκασμού, της χειραγώγησης, της βίας και της εκμετάλλευσης. Δεν αφήνει να διαφανεί το γεγονός ότι η έλλειψη γλωσσικών δεξιοτήτων, οι επισφαλείς καταστάσεις, η φτώχεια και ο κοινωνικός αποκλεισμός χρησιμοποιούνται για την προσέλκυση των γυναικών στην πορνεία, προκειμένου να διασφαλιστεί η πρόσβαση των ανδρών στο σώμα των γυναικών. Μια νέα μελέτη, στο πλαίσιο της οποίας ερωτήθηκαν αγοραστές σεξουαλικών υπηρεσιών, διαπίστωσε ότι οι περισσότεροι από αυτούς γνωρίζουν ότι οι εκδιδόμενες γυναίκες δεν είναι ούτε ελεύθερες ούτε βρίσκονται οικειοθελώς σε αυτήν την κατάσταση. Επιπλέον, κατέδειξε ότι αποδέχονται το γεγονός αυτό, προτιμούν να εθελοτυφλούν όσον αφορά την κατάστασή τους ή ότι το γεγονός τους δίνει ένα επιπλέον αίσθημα ισχύος.

Η πορνεία αποτελεί μορφή βίας και ταυτόχρονα αιτία και συνέπεια της ανισότητας των φύλων. Ο έμφυλος χαρακτήρας της πορνείας αντικατοπτρίζει τις σχέσεις ισχύος που επικρατούν στην κοινωνία μας. Η πορνεία αναπαράγει και διαιωνίζει τα στερεότυπα για τις γυναίκες και τους άνδρες. Σε αυτό συμπεριλαμβάνεται σαφώς η άποψη ότι το σώμα των γυναικών και των κοριτσιών πρέπει να είναι εμπορεύσιμο αγαθό προκειμένου να ικανοποιούνται οι ανδρικές σεξουαλικές ανάγκες καθώς και η άποψη ότι οι άνδρες πρέπει και έχουν το δικαίωμα να βιώνουν την σεξουαλικότητά τους με ένα άλλο πρόσωπο. Το γεγονός αυτό έχει επίσης σαφή αντίκτυπο στην ισότητα των φύλων και στην περαιτέρω πραγμάτωση των δικαιωμάτων των γυναικών.

Η πορνεία έχει επίσης διασυνοριακές επιπτώσεις για τις γυναίκες, τα δικαιώματά τους και την ισότητα των φύλων και, ως εκ τούτου, πρέπει να αντιμετωπιστεί συλλογικά σε ευρωπαϊκό επίπεδο προκειμένου να διασφαλιστεί ότι οι γυναίκες θα έχουν παντού τα ίδια δικαιώματα και την ίδια προστασία. Επειδή τα στοιχεία μας δείχνουν ότι οι εκδιδόμενες γυναίκες εκτίθενται όλο και περισσότερο στη βία και την εκμετάλλευση. Η κατάσταση της υγείας τους είναι ιδιαίτερα επισφαλής σε σύγκριση με τον υπόλοιπο πληθυσμό. Σε αυτό συμβάλλει επίσης ο στιγματισμός τους, ο οποίος εξακολουθεί να υφίσταται ανεξάρτητα από το αν η πορνεία είναι νόμιμη ή όχι. Μόνο οι αγοραστές και αυτοί που επωφελούνται από την πορνεία άλλου προσώπου δεν υφίστανται στιγματισμό. Ωστόσο, οι εκδιδόμενοι άνθρωποι εξακολουθούν να περιθωριοποιούνται και να στιγματίζονται. Επιπλέον, παρεμποδίζεται η πρόσβαση στα θεμελιώδη δικαιώματά τους.

Υπάρχουν επίσης διάφοροι δεσμοί μεταξύ της πορνείας και του οργανωμένου εγκλήματος, όπως η εμπορία ανθρώπων, η διακίνηση ναρκωτικών κ.λπ. Γνωρίζουμε ότι σε χώρες στις οποίες έχουν αποποινικοποιηθεί η μαστροπεία και η αγορά σεξουαλικών υπηρεσιών και οι σχετικές νόμιμες υποδομές, διευκολύνεται και ενθαρρύνεται η εμπορία ευάλωτων γυναικών και ανηλίκων με σκοπό τη σεξουαλική εκμετάλλευση.

Χρειαζόμαστε μια πανευρωπαϊκή προσέγγιση, ώστε η ζήτηση και η αγορά της πορνείας να μην μεταφέρονται απλώς στο γειτονικό κράτος μέλος και να είναι δυνατή η εξασφάλιση των δικαιωμάτων των γυναικών σε διασυνοριακό επίπεδο και η προστασία όλων των γυναικών από την εκμετάλλευση.

Η ποινικοποίηση των εκδιδόμενων ατόμων δεν μπορεί να είναι η λύση. Δεν οδηγεί παρά στην έλλειψη ασφάλειας δικαίου και στην διαρκή απειλή αστυνομικής και δικαστικής δίωξης, σε αύξηση της τρωτότητας και του στιγματισμού και σε αρνητικές επιπτώσεις στην υγεία και την ασφάλεια, καθώς και στη συνακόλουθη δυσκολία επικοινωνίας με τις υπηρεσίες υποστήριξης και στην έλλειψη πρόσβασης σε βασικά δικαιώματα για τους εκδιδόμενους ανθρώπους. Για τους λόγους αυτούς, έχει πλέον έρθει η στιγμή να λάβουν τα κράτη μέλη μέτρα στους τομείς της πρόληψης και της αποποινικοποίησης των εκδιδόμενων ατόμων, στηρίζοντας παράλληλα τα προγράμματα εξόδου και επανένταξης, τον αποστιγματισμό και την μείωση των στερεοτύπων, και να μην διστάζουν να τιμωρούν τους πελάτες. Επειδή, σε τελική ανάλυση, η βάση για την εκμετάλλευση που λαμβάνει χώρα στην πορνεία είναι η ζήτηση από αυτούς. Η ζήτηση καθιστά ελκυστική την εμπορία γυναικών. Η ζήτηση εκμεταλλεύεται την τρωτότητα και την έλλειψη εναλλακτικών δυνατοτήτων. Η ζήτηση νομιμοποιεί επίσης ένα σύστημα ανισότητας και εκμετάλλευσης στο οποίο οι γυναίκες και τα παιδιά είναι τα κύρια θύματα.

